Η ντέιμ **Μάργκαρετ Ντραμπλ**, λαίδη Χόλροϋντ (*Margaret Drabble, Lady Holroyd*, γενν. στις 5 Ιουνίου 1939), είναι Αγγλίδα μυθιστοριογράφος, βιογράφος, σεναριογράφος και κριτικός λογοτεχνίας.

Οικογένεια και εκπαίδευση
-------------------------

Η Ντραμπλ γεννήθηκε στο Σέφιλντ και ήταν η δεύτερη κόρη του δικηγόρου Τζων Ντραμπλ και της δασκάλας Κάθλην Μαρί Ντραμπλ, το γένος Μπλορ (Bloor). Γενικώς στην οικογένεια έγραφαν: Η μεγαλύτερη αδελφή της είναι η μυθιστοριογράφος και κριτικός Αντωνία Μπάιατ, ενώ ο πατέρας της έχει γράψει επίσης μυθιστόρημα. Η νεότερη αδελφή της είναι η ιστορικός τέχνης Χέλεν Λάνγκντον, ενώ ο αδελφός τους Ρίτσαρντ φέρει τον τιμητικό τίτλο του νομικού συμβούλου της Βασίλισσας της Αγγλίας.

Η Μάργκαρετ παρακολούθησε το σχολείο των Κουακέρων στο Γιορκ, όπου εργαζόταν η μητέρα της, και στη συνέχεια πήρε μία μεγάλη υποτροφία για το Κολέγιο Νιούναμ του Κέιμπριτζ, όπου σπούδασε αγγλική φιλολογία. Κατόπιν, το 1960, προσλήφθηκε από τη Βασιλική Σαιξπηρική Εταιρεία στο Στράτφορντ-απόν-Έιβον, αλλά παραιτήθηκε μετά από λίγα χρόνια για να σταδιοδρομήσει ως συγγραφέας.

Τα έργα της
-----------

Η Ντραμπλ έχει δημοσιεύσει μέχρι σήμερα 18 μυθιστορήματα. Το πρώτο της μυθιστόρημα, με τίτλο *A Summer Bird Cage*, εκδόθηκε το 1963. Το τρίτο της, με τίτλο *The Millstone* (1965), κέρδισε το λογοτεχνικό Βραβείο John Llewellyn Rhys για νέους συγγραφείς (κάτω των 35 ετών) του 1966, ενώ το *Jerusalem the Golden* κέρδισε το Βραβείο James Tait Black το 1967.

Θέμα αρκετών μυθιστορημάτων της Ντραμπλ είναι η συσχέτιση της σύγχρονης αγγλικής κοινωνίας με τους απλούς ανθρώπους. Τα τραγικά σφάλματα των ηρώων της αντανακλούν την πολιτικοοικονομική κατάσταση και τους περιορισμούς που θέτει το συντηρητικό περιβάλλον, κάνοντας τον αναγνώστη να συνειδητοποιήσει τα σκοτεινά σημεία μιας φαινομενικά ευημερούσας χώρας. Τα περισσότερα πρωταγωνιστικά πρόσωπα στα έργα της είναι γυναίκες.

Οι ρεαλιστικές περιγραφές των χαρακτήρων της συχνά σχετίζονται με προσωπικές εμπειρίες της συγγραφέως. Π.χ. τα πρώτα μυθιστορήματά της περιγράφουν τη ζωή νεαρών γυναικών κατά τις δεκαετίες του 1960 και του 1970, για τις οποίες υπάρχει σύγκρουση μεταξύ της μητρότητας και των επαγγελματικών και διανοητικών προκλήσεων, ενώ το 1998 το *The Witch of Exmoor* περιγράφει την αποσυρμένη ύπαρξη μιας ηλικιωμένης συγγραφέως. Παρά το ότι εμπνέεται και από τη δική της ζωή, τα έργα της δεν είναι αυτοβιογραφικά. Εκτός των μυθιστορημάτων, η Ντραμπλ έχει γράψει αρκετά σενάρια, θεατρικά έργα και μία συλλογή διηγημάτων, μη λογοτεχνικά έργα όπως το *A Writer's Britain: Landscape and Literature*, καθώς και βιογραφίες των Άρνολντ Μπένετ και Άνγκους Γουίλσον. Οι κριτικές μελέτες της περιλαμβάνουν έργα για τον Γουίλιαμ Γουόρντσγουορθ και τον Τόμας Χάρντι. Η Ντραμπλ επιμελήθηκε δύο εκδόσεις του *The Oxford Companion to English Literature*, του 1985 και του 2000.

Εκτός από τα προαναφερθέντα βραβεία, η Μάργκαρετ Ντραμπλ έχει παρασημοφορηθεί (CBE 1980, DBE 2008) και έχει ανακηρυχθεί επίτιμη διδάκτορας του Πανεπιστημίου του Κέιμπριτζ το 2006.

Προσωπική ζωή
-------------

Η Ντραμπλ ήταν παντρεμένη με τον ηθοποιό Κλάιβ Σουίφτ από το 1960 μέχρι το 1975 και απέκτησαν μαζί τρία παιδιά: τον κηπουρό και τηλεοπτικό πρόσωπο Τζο Σουίφτ, τον πανεπιστημιακό, πολιτικό φιλόσοφο και κοινωνιολόγο Άνταμ Σουίφτ και μία κόρη, τη Ρεβέκκα. Το 1982 η Ντραμπλ παντρεύτηκε τον συγγραφέα σερ Μάικλ Χόλροϋντ. Σήμερα οι δυο τους ζουν στο Λονδίνο και στο Σόμερσετ.

Περίφημη είναι στην Αγγλία η μακρόχρονη έριδα της Μάργκαρετ Ντραμπλ με την αδελφή και συνάδελφό της Α.Σ. Μπάιατ, που άρχισε από μία υποτιθέμενη οικειοποίηση ενός οικογενειακού σερβίτσιου τσαγιού, που αναφέρεται σε αυτοβιογραφικό μυθιστόρημά της. Οι δυο αδελφές σπάνια συναντώνται και καμιά τους δεν διαβάζει τα βιβλία της άλλης.

Κατάλογος έργων
---------------

### Μυθιστορήματα

* *A Summer Bird-Cage* (1963)
* *The Garrick Year* (1964)
* *The Millstone* (1965)
* *Jerusalem the Golden* (1967)
* *The Waterfall* (1969), ελλην. μετάφραση: *Ο καταρράκτης*, μετάφρ. Νανά Ησαΐα, «Βιβλιοπωλείον της Εστίας», Αθήνα 1989, 317 σελ. ISBN 978-960-05-0016-5
* *The Needle's Eye* (1972)
* *The Realms of Gold* (1975)
* *The Ice Age* (1977)
* *The Middle Ground* (1980)
* *The Radiant Way* (1987), ελλην. μετάφραση: *Φωτεινά μονοπάτια*, μετάφ. Βούλα Μαργαρίτη, εκδ. «Νεφέλη», Αθήνα 1998, 531 σελ. ISBN 978-960-211-395-0
* *A Natural Curiosity* (1989)
* *The Gates of Ivory* (1991)
* *The Witch of Exmoor* (1996)
* *The Peppered Moth* (2001)
* *The Seven Sisters* (2002)
* *The Red Queen* (2004)
* *The Sea Lady* (2006)
* *The Pure Gold Baby* (2013), ελλην. μετάφραση: *Μωρό από ατόφιο χρυσάφι*, μετάφ. Κατερίνα Σχινά, εκδ. «Πόλις», Αθήνα 2015, 426 σελ. ISBN 978-960-435-489-4

### Συλλογικό μυθιστόρημα

* *London Consequences* (1972)

### Διηγήματα

* *A Day in the Life of a Smiling Woman: Complete Short Stories* (2011)

### Βιογραφίες και μελέτες

* *Wordsworth* (1966)
* *Arnold Bennett: A Biography* (1974)
* *The Genius of Thomas Hardy* (επιμ. 1976)
* *For Queen and Country: Britain in the Victorian Age* (1978)
* *A Writer's Britain: Landscape in Literature* (1979)
* *Angus Wilson: A Biography* (1995)
* *The Oxford Companion to English Literature* (επιμ. 1985 και 2000)
* *The Pattern in the Carpet: A Personal History with Jigsaws* (2009)

Παραπομπές
----------

1. ↑  Εθνική Βιβλιοθήκη της Γερμανίας: (Γερμανικά, Αγγλικά) *Gemeinsame Normdatei*. Ανακτήθηκε στις 27  Απριλίου 2014.
2. ↑  www.nndb.com/lists/496/000063307/.
3. ↑  (Αγγλικά) *SNAC*. w67m0m9p. Ανακτήθηκε στις 9  Οκτωβρίου 2017.
4. ↑  www.bbc.co.uk/news/uk-england-south-yorkshire-18267078.
5. ↑  www.bbc.co.uk/worldservice/arts/features/womenwriters/drabble\_life.shtml.
6. ↑  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. data.bnf.fr/ark:/12148/cb119005603. Ανακτήθηκε στις 10  Οκτωβρίου 2015.
7. 1 2 3 4 5  Virginia Blain, Isobel Grundy, Patricia Clements: «The Feminist Companion to Literature in English» (Αγγλικά) 1990. σελ. 307.
8. ↑  www.adelaidefestival.com.au/2014/Margaret\_Drabble.
9. ↑  www.npr.org/books/authors/137894847/margaret-drabble.
10. ↑  www.ed.ac.uk/events/james-tait-black/winners/fiction. Ανακτήθηκε στις 11  Ιουλίου 2016.
11. ↑  Why Margaret Drabble is not A.S. Byatt's cup of tea. *The Daily Telegraph*, 27 Μαρτίου 2009, ανακτήθηκε στις 22 Σεπτεμβρίου 2011.

Εξωτερικοί σύνδεσμοι
--------------------

* Η Μ. Ντραμπλ στον ιστότοπο του Βρετανικού Συμβουλίου
* Η Μ. Ντραμπλ στην IMDb
* *One Pair of Eyes: Margaret Drabble*: Η Μ. Ντραμπλ διηγείται για τη ζωή της στο BBC2, 9 Μαρτίου 1968, Ιστότοπος Αρχείων του BBC
* Συνέντευξη στο *The Paris Review*, τεύχος 74, Φθινόπωρο-χειμώνας 1978
* «Υπάρχουμε γιατί συνυπάρχουμε», παρουσίαση για το *Μωρό από ατόφιο χρυσάφι*, *Η Καθημερινή*, 20 Φεβρουαρίου 2016


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Margaret Drabble  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 10100
* **Europeana**: agent/base/61511
* **ΕΒΕ**: 61164
* **BiblioNet**: **321**
* LCCN: n79055075
* ISNI: 0000 0001 2275 5306
* GND: 118527126
* SELIBR: 237306
* SUDOC: 026836718
* BNF: cb119005603 (data)
* BIBSYS: 90067372
* NLA: 35044328
* NDL: 00438211
* NKC: jn19990001857
* ICCU: RAVV081209
* BNE: XX1100072
* CiNii: DA00099325

 |

 |